Author: MŽP
Last saved by: spano

Predkladacia správa

	Návrh nariadenia vlády, ktorým sa ustanovujú citlivé oblasti a zraniteľné oblasti sa predkladá na rokovanie v súlade s Plánom legislatívnych úloh vlády Slovenskej republiky na rok 2003. Návrh nariadenia vlády je vykonávacím predpisom k zákonu  č. 184/2002 Z.z. o vodách a o zmene a doplnení niektorých zákonov (vodný zákon).
	Návrh nariadenia vlády je v súlade s požiadavkami uplatnenými vo vodnom zákone (príloha č. 3 a 4) a s požiadavkami  vyplývajúcimi  zo smernice 91/271/EHS o čistení mestských odpadových vôd a zo smernice 91/676/EHS týkajúcej sa ochrany vôd pred znečistením spôsobeným dusičnanmi z poľnohospodárskych zdrojov.
Pod citlivými oblasťami sa rozumejú vody, ktorých kvalita je zhoršená, alebo potencionálne ohrozená v ukazovateľoch   N_celk. a P_celk. v dôsledku vypúšťania nečistených, alebo nedostatočne čistených komunálnych odpadových vôd. Preto je v citlivých oblastiach potrebné zabezpečiť vyššiu úroveň čistenia mestských odpadových vôd, ako je sekundárne čistenie. 
	V zmysle  vypracovanej štúdie sa navrhli  citlivé oblasti pre Slovenskú republiku.  Vo vykonaných analýzach sa hodnotil aktuálny stav v eutrofizácii  vodných útvarov, ako aj potencionálna eutrofizácia v dôsledku zvýšeného zaťaženia jednotlivých tokov nutrientami. Dôležitým kritériom bola využiteľnosť a ochrana povrchových vôd ako zdroja pre zásobovanie obyvateľstva kvalitnou pitnou vodou  a to z hľadiska kvalitatívneho, ako aj z hľadiska úpravy  na vodu pitnú. Významným dôvodom bola aj snaha redukovať zaťaženie nutrientami, ktoré sú transportované do oblastí dolných úsekov tokov mimo územia nášho štátu. Z vyhodnotenia všetkých kritérií pre identifikáciu vodných útvarov, ktoré si vyžadujú zvýšenú ochranu sa navrhuje vyhlásiť za citlivú oblasť celé územie  Slovenskej  republiky.
	Od členských štátov sa ďalej vyžaduje, aby identifikovali vody, ktoré sú ovplyvnené, alebo môžu byť ovplyvnené dusičnanovým znečistením v súlade s kritériami na identifikáciu vôd v zraniteľných oblastiach, ktoré sú uvedené v prílohe č. 4  vodného zákona. 
	Na základe kritérií sa vykonalo  hodnotenie jednotlivých vodných útvarov, ktoré sa využívajú pre odbery pitnej vody na celom území Slovenskej republiky. Týmto nariadením vlády sa ustanovujú zraniteľné oblasti, ktorými sú poľnohospodársky využívané územia, v ktorých je koncentrácia dusičnanov vyššia ako 50 mg.l^-1, alebo  môže byť v blízkej budúcnosti prekročená.
Návrh nariadenia vlády Slovenskej republiky, ktorým sa ustanovujú citlivé oblasti a zraniteľné oblasti bol premetom pripomienkového konania. K návrhu nariadenia vlády neboli uplatnené žiadne zásadné pripomienky ale len pripomienky legislatívno-technického charakteru, ktoré sú v návrhu nariadenia vlády zapracované. 
Návrh nariadenia vlády Slovenskej republiky, ktorým sa ustanovujú citlivé oblasti a zraniteľné oblasti nie je potrebné prerokovať v Rade hospodárskej a sociálnej dohody Slovenskej republiky.
Návrh nariadenia vlády Slovenskej republiky, ktorým sa ustanovujú citlivé oblasti a zraniteľné oblasti bol 10. júna 2003 prerokovaný v Legislatívnej rade vlády Slovenskej republiky.
V novom znení návrhu nariadenia vlády Slovenskej republiky, ktorým sa ustanovujú citlivé oblasti a zraniteľné oblasti  sú zapracované pripomienky sekretariátu Legislatívnej rady vlády Slovenskej republiky.
Návrh nariadenia vlády Slovenskej republiky, ktorým sa ustanovujú citlivé oblasti a zraniteľné oblasti sa predkladá na rokovanie Vlády Slovenskej republiky bez rozporov.

Vyhlásenie o bezrozporovosti

       Návrh nariadenia vlády Slovenskej republiky, ktorým sa ustanovujú citlivé oblasti a zraniteľné oblasti sa predkladá na rokovanie bez   r o z p o r o v.